Վաղարշապատի օր

Վաղարշապատի օր (նաև՝ Էջմիածնի օր), տոն, որը նվիրված Հայաստանի Հանրապետության Արմավիրի մարզի Վաղարշապատ քաղաքին։ Սահմանվել է 2008 թվականին՝ Վաղարշապատի քաղաքապետի որոշմամբ։ Նշվում է յուրաքանչյուր տարվա հոկտեմբերի 8-ին։ Այդ օրը Վաղարշապատ քաղաքում նշվում է մեծ տոնակատարությամբ։ Տոնական միջոցառումները մեկնարկում են հոկտեմբերի 6-ին՝ հիմք ընդունելով 405 թվականին տառերի մուտքն Էջմիածին ու այդ առիթով եռօրյա տոնակատարություն անցկացնելը։

Պատմություն 
Վաղարշապատը Հայաստանում մեծությամբ 4-րդ քաղաքն է։ Մինչև Վաղարշապատ կոչվելը քաղաքն անվանվել է Վարդգեսավան, իսկ դրանից առաջ Արտիմեդ։ Միջին դարերում, մասնավորապես, միջնադարում Վաղարշապատը մերթընդմերթ կոչվել է նաև Էջմիածին, որը համանուն վանական համալիրի անվանումն է։ 1945 թվականին քաղաքը վերանվանվել է Էջմիածին, և այդ անուն է կրել մինչև 1992 թվականը, երբ նորից վերանվանվել է Վաղարշապատ։

Հոկտեմբերի 8-ի տոնական միջոցառումները մեկնարկում են քայլերթով, որը սկիզբ է առնում Սուրբ Հռիփսիմե եկեղեցու դիմացից՝ շարժվելով դեպի Կոմիտասի անվան հրապարակ։ Քայլերթին մասնակցում են քաղաքի բնակչությունը։ Օրվա ընթացքում քաղաքի տարբեր հատվածներում շարունակվում են տարբեր միջոցառումները, որոնք իրենց տրամաբանական ավարտն են ստանում հրապարակում անցկացվող համերգային ծրագրով։ 

«Տարին քեզ համար ակնթարթ է, հազարամյա քաղաք» խորագիրն է ունեցել 2014 թվականի տոնակատարությունը։

Ծանոթագրություններ 

Հայաստանի տոներ
Վաղարշապատ